এক সপ্তাহ পরেই শুরু হবে আইপিএল? জানুন বড় আপডেট

স্পোর্টস ডেস্ক: এ মরসুমের আইপিএল অনির্দিষ্টকালের জন্য স্থগিত হওয়ার খবর পাওয়া গিয়েছিল। এবার বিসিসিআই-এর তরফে বিবৃতি দিয়ে জানানো হল, এক সপ্তাহের জন্য স্থগিত থাকছে এই টুর্নামেন্ট। এক সপ্তাহ পরে দেশের পরিস্থিতির পর্যালোচনা করে পরবর্তী সিদ্ধান্ত নেওয়া হবে।

ভারতীয় ক্রিকেট বোর্ডের তরফে সাম্মানিক সচিব দেবজিত সাইকিয়া জানান, আইপিএলের সঙ্গে সংশ্লিষ্ট সমস্ত কর্তৃপক্ষের সঙ্গে আলোচনা করে এক সপ্তাহের জন্য টুর্নামেন্ট স্থগিত রাখার সিদ্ধান্ত নেওয়া হয়েছে। তিনি লেখেন, “এই গুরুত্বপূর্ণ সন্ধিক্ষণে বিসিসিআই দেশের পাশে সুদৃঢ়ভাবে দাঁড়াচ্ছে। ভারত সরকার, সশস্ত্র বাহিনী এবং দেশের মানুষের পাশে আছে বোর্ড।”

আরও পড়ুন: ইউরোপার ফাইনালে মুখোমুখি ম্যান ইউ-টটেনহ্যাম

বিসিসিআই সচিব আরও বলেন, “ভারতের সশস্ত্র বাহিনীর সাহস এবং স্বার্থহীন সেবাকে স্যালুট জানায় বোর্ড, অপারেশন সিঁদুরের মাধ্যমে তাঁদের বীরত্বের প্রচেষ্টা দেশকে উদ্বুব্ধ করে চলেছে… ক্রিকেট আমাদের জাতীয় আবেগ হিসেবেই থাকবে, তবে দেশ এবং তার সার্বভৌমত্ব, অখণ্ডতা এবং নিরাপত্তার থেকে বড় কিছুই নয়।”

এর আগে বিসিসিআই-এর এক সূত্র বলেন, “দেশ যুদ্ধ করছে, এই সময় ক্রিকেট খেলা চালিয়ে যাওয়া ভালো দেখায় না।” গতকাল (বৃহস্পতিবার) ধরমশালায় পঞ্জাব কিংস বনাম দিল্লি ক্যাপিটালসের খেলা মাঝপথে বন্ধ করে দেওয়া হয়। এদিন লখনউ সুপার জায়ান্টস এবং রয়্যাল চ্যালেঞ্জার্স বেঙ্গালুরু খেলা হওয়ার কথা ছিল। এছাড়া আরও আটটি লিগের ম্যাচ এবং ফাইনাল সহ চারটি নক আউট ম্যাচ বাকি আছে। আপাতত সবই স্থগিত।